ไทยรีเจาะเบี้ยประกันไซเบอร์
ออกกรมธรรม์ใหม่จับกลุ่มลูกค้ารายย่อย รองรับนักช็อปออนไลน์ เปิดตัวปี2561
29 ก.ค. 2560

ออกกรมธรรม์ใหม่จับกลุ่มลูกค้ารายย่อย รองรับนักช็อปออนไลน์ เปิดตัวปี2561
โพสต์ทูเดย์ - บริษัทไทยรับประกันภัยต่อ สบช่องตลาดสินค้าออนไลน์บูม ลุยพัฒนากรมธรรม์ประกันภัยไซเบอร์ เจาะกลุ่มลูกค้ารายย่อยโดยเฉพาะ
นายโอฬาร วงศ์สุรพิเชษฐ์ ประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า บริษัทมีแผนที่จะพัฒนาแบบประกันภัยไซเบอร์สำหรับลูกค้ารายย่อย เพื่อให้บริการแก่กลุ่มลูกค้าที่นิยมทำธุรกรรมทางการเงินออนไลน์ เช่น การซื้อสินค้าผ่านออนไลน์ การจองโรงแรม ซื้อตั๋วเครื่องบิน และกลุ่มใช้ธุรกรรมทางการเงินผ่านโทรศัพท์มือถือ โดยมีแผนที่จะเปิดตัวสินค้าดังกล่าวในต้นปี 2561
“ขณะนี้เราอยู่ระหว่างการออกแบบความคุ้มครอง ในเบื้องต้นจะมีการจำกัดวงเงินความคุ้มครอง และมีส่วนที่ลูกค้าจะต้องรับผิดชอบความเสียหายส่วนแรก ส่วนจะเป็นเท่าไรนั้นอยู่ระหว่างการพัฒนา เรามองว่าลูกค้ารายย่อยมีความซับซ้อนของธุรกรรมน้อยกว่าการทำประกันองค์กร และความเสี่ยงจะมีการกระจาย แต่มีความเสี่ยงที่จะถูกโจรกรรมข้อมูล” นายโอฬาร กล่าว
นายโอฬาร กล่าวว่า ในต่างประเทศมีการเสนอขายประกันภัยไซเบอร์ลูกค้ารายย่อยหลากหลายรูปแบบ เช่น การคุ้มครองข้อมูลส่วนบุคคลถูกโจรกรรม ทำให้เกิดความเสียหายตามมา ยกตัวอย่าง นักศึกษาปริญญาเอกกำลังทำวิทยานิพนธ์ ปรากฏว่าคอมพิวเตอร์ส่วนบุคคลถูกแฮ็กเข้ามา และดึงข้อมูลวิทยานิพนธ์ออกไป ทำให้ส่งวิทยานิพนธ์ไม่ทันในเทอมนั้น ต้องไปจ่ายค่าเทอมเพื่อรักษาสถานภาพ และเริ่มทำวิทยานิพนธ์ใหม่ ก็เป็นความเสียหายที่ประเมินเป็นตัวเงินได้
อย่างไรก็ตาม ในประเทศไทยจะเน้นให้ความคุ้มครองประกันภัยไซเบอร์ที่เกิดจากการทำธุรกรรมทางการเงินก่อน เพราะมีความชัดเจนและไม่ซับซ้อน
สำหรับการประกันภัยไซเบอร์องค์กรธุรกิจ มีความซับซ้อน และความเสียหายต่อครั้งมีมูลค่าสูง อีกทั้งยังต้องใช้ผู้เชี่ยวชาญเฉพาะในการประเมินความเสียหายจากภัยไซเบอร์ ซึ่งมีต้นทุนสูง
ด้าน นายรอย ชาร์มา กรรมการผู้จัดการ บริษัท เอเชีย รีอินชัวรันส์ โบรกเกอร์ (ลาบวน) กล่าวว่า หนึ่งในภัยไซเบอร์ของประชาชนทั่วไป คือ การถูกโจรกรรมข้อมูลส่วนตัว เพื่อนำไปทำธุรกรรมทางการเงิน ทั้งการโจรกรรมในคอมพิวเตอร์และการโทรศัพท์หลอกเอาข้อมูลจากตัวประชาชนเอง เช่น การปลอมเป็นภรรยา และโทรศัพท์ไปขอข้อมูลเหยื่อที่ถูกอ้างว่าเป็นสามีจากธนาคาร หรือบริษัท ที่เหยื่อรายนั้นทำงานอยู่ ฉะนั้นจึงต้องใช้ความระมัดระวังในการให้ข้อมูล ในทางที่ดีไม่ควรจะตอบคำถามทันที แต่ควรจะขอเบอร์ติดต่อไว้ก่อน เพื่อนำมาตรวจสอบให้แน่ใจ